Virallinen lehti nro C 279 , 01/10/1999 s. 0138



Päätöslauselma Euroopan hiili- ja teräsyhteisön tilinpäätöksestä 31 päivänä joulukuuta 1997 ja tilintarkastustuomioistuimen EHTY:n varainhoitovuotta 1997 koskevasta vuosikertomuksesta sekä komission vastauksesta Euroopan parlamentti, joka - ottaa huomioon komission toimittaman Euroopan hiili- ja teräsyhteisön tilinpäätöksen 31 päivänä joulukuuta 1997 ((EYVL C 255, 13.8.1998, s. 3.)) ja erityisesti EHTY:n taseen sekä tulot ja menot 31. joulukuuta 1997 loppuvalta varainhoitovuodelta, - ottaa huomioon Euroopan tilintarkastustuomioistuimen kertomuksen hiili- ja teräsyhteisön tilinpäätöksestä 31. joulukuuta 1997 ((EYVL C 255, 13.8.1998, s. 28.)) ja EHTY:n varainhoitovuotta 1997 koskevan vuosikertomuksen sekä komission vastauksen (C4-0055/99) ((EYVL C 352, 18.11.1998, s. 1.)), - ottaa huomioon talousarvion valvontavaliokunnan mietinnön (A4-0132/99), A. ottaa huomioon, että tilintarkastustuomioistuimen näkemyksen mukaan EHTY:n tilinpäätös 31. joulukuuta 1997 antaa tarkan kuvan varoista, rahoituksellisesta tilanteesta sekä EHTY:n toimien tuloksista samana päivänä päättyneenä varainhoitovuotena, B. katsoo, että tilintarkastustuomioistuimen mielestä toimien laillisuus ja asianmukaisuus on kaiken kaikkiaan varmistettu riittävästi ja että se ehdottaa myönteistä tarkastuslausumaa, C. ottaa huomioon, että samalla, kun Pariisin sopimus on umpeutumassa vuonna 2002 ja EHTY:n toimet ovat jatkuvasti vähentymässä, sen vakavaraisuussuhde oli vuoden 1997 lopussa 28,3 prosenttia; tämä oli askeleen lähempänä vuoden 2002 tavoitteeksi asetettua 100 prosenttia, mikä aiheutui osaksi takuurahaston kasvusta ja jäljellä olevien lainojen volyymin vähenemisestä, D. katsoo, että valmistelut ovat käynnissä sen varmistamiseksi, että EHTY:n perustamissopimuksen umpeutuessa vuonna 2002 jäljellä olevista varannoista saatavat tulot käytetään hiili- ja terästeollisuuteen liittyvään tutkimusrahastoon; 1. Panee merkille tilintarkastustuomioistuimen kommentit sekä komission vastauksen ja on tyytyväinen siihen, että tilintarkastustuomioistuimen kertomus ei sisällä kritiikkiä ja että myönteistä tarkastuslausumaa on esitetty; 2. Panee merkille, että EHTY:n lähestyessä 50 vuoden virstanpylvästä vuonna 2002 komissio jatkaa sen varovaista varainhoitoa, pitää palveluksessa kokenutta henkilökuntaa ja käyttää riittävästi resursseja sen varmistamiseksi, että laadunvalvontaa pidetään yllä loppuun saakka; 3. Panee merkille tilintarkastustuomioistuimen huomautuksen, jonka mukaan EHTY:n vakavaraisuussuhdetta tulisi valvoa Pariisin sopimuksen umpeutumisen jälkeenkin, millä varmistettaisiin, että jäljellä olevat lainat voidaan hoitaa; 4. Ottaa huomioon, että strategiaa EHTY:n rakennuksista luopumiseksi ollaan toteuttamassa eri puolilla maailmaa ja että Washingtonin rakennusten siirto saatiin päätökseen vuonna 1997; kehottaa toteuttamaan pian myös Canberran, Lissabonin, Windhoekin ja Milanon rakennusten siirron; 5. Katsoo, että aiempina vuosina etualalla olleita kysymyksiä, kuten Eurotunnelille myönnettyä lainaa ja EHTY:n rahoitusta tanskalaiselle Ison-Beltin hankkeelle, niiden ehtojen noudattamista, joita on asetettu työpaikkojen luontiin tähtäävälle korkotuelle, sekä tehokkuutta maailmanlaajuisiin lainoihin liittyvien järjestelyjen raportoinnissa ja valvonnassa, on käsitelty siirtymäkautena.